钦定古今图书集成/明伦汇编/家范典/第061卷 > 春秋四传 > 《王杀佞夫》
## 钦定古今图书集成/明伦汇编/家范典/第061卷 > 春秋四传 > 《王杀佞夫》

《春秋》：襄公三十年“夏五月，天王杀其弟佞夫。”

《左传》：初，王儋季卒，其子括将见王而叹。单公子愆期
为灵王御士，过诸廷，闻其叹而言曰：“呜呼，必有此夫！”
入以告王，且曰：“必杀之。不戚而愿大，视躁而足高，心
在他矣，不杀必害。”王曰：“童子何知？”及灵王崩，儋括欲
立王子佞夫，佞夫弗知。戊子，儋括围𫇭，逐成愆，成愆
奔平畤。五月癸巳，尹言多、刘毅、单蔑、甘过、巩成杀佞
夫，括瑕廖奔晋。书曰：“天王杀其弟佞夫，罪在王也。”
《穀梁传传》曰：“诸侯且不首恶，况于天子乎？君无忍亲
之义，天子诸侯所亲者，唯长子母弟耳。天王杀其弟
佞夫甚之也。”

〈大全〉孙氏曰：《春秋》之义，天子得专杀，故二百四十年无天王杀大夫文。此言杀其弟佞夫者，景王不能容一母，弟不可不见也。吕氏曰：“言杀其弟，无亲亲之恩也。”张氏曰：“王者之道，亲亲而及天下，则治有序；别嫌疑以明赏罚，则政有经。周景王初立，儋括谋乱而免，佞夫不知而死，所厚者薄，本心亡矣，所以终欲黜嫡立庶”，而致子朝之乱也。临川吴氏曰：“象欲杀舜，而舜封之为诸侯。仁人之于弟盖如此。”儋括为乱，佞夫实不知谋，而尹、刘诸人乃杀佞夫。书王杀者，罪王不能免其弟也。陈氏曰：“凡王杀不书，虽王子不书，甚者母弟亦不害。必杀无罪也而后书。”